钦定古今图书集成/理学汇编/学行典/第228卷 > 《五色十八茎叶孝芝记》吕维祺
## 钦定古今图书集成/理学汇编/学行典/第228卷 > 《五色十八茎叶孝芝记》吕维祺

崇祯，岁在上章执徐，月在塞壮，吕子自雒归新安。时
大荒三年，人相食，寇戈云扰，输饷鼎沸，反侧内应，城
几陷。居数日，罪人斯得，群寇削平，反侧安乂。又尽括
家所有以食饥人。已复缮城庀器，劝义和民，汔可小
康。吕子夜焚香诵《孝经》数过，乃假寐。有神如文昌帝
君者，紫盖麟车，幞头赤舄，服蟠龙青碧衮衣，束以文
玉鞶带。吕子具袍笏拜帝，帝亦礼吕子。吕子与帝论
明王治天下之本源纲领甚悉，大意谓治本于道，道
本于孝，孝本于敬。谆谆内王道，外富彊，先德教，后政
刑。帝袖中出文书一卷，赐吕子曰：“此与《孝经》相表里。”
吕子视之，皆丹篆图书符箓，拜而受之。复谓吕子曰：
“汝羽翼《孝经》甚力，上帝嘉汝纯孝，锡汝孝芝一本，十
有八茎，叶与《孝经章篇》相应。命汝多寿考，备膺福祉。
命汝世世有文明显者，当如此芝。”徐出袖中一物如
黑饴，置几上。有顷，出二白角，既而化为黄羝羊，有五
色。帝复谓吕子曰：“此孝芝也。其大约七八寸，优游草
际，跃然来往。”吕子觉而异之。明日起视，瑞霭绕屋，如
烟如云，且清香芬馥，愈异之，命小奚视柱壁隙中有
物金紫色，大如升许，枝叶连卷，津津有生气，命小奚
谨护持之。逾月而枝坚实芳香，光华煜煜。吕子拜而
受之，焚香告天，藏诸柜椟。是日也，上颁行《孝经》制旨，
适至，邑令视之曰：“芝也。”广文先生及邑人士皆曰“芝
也。”远近观者皆曰“芝也。”考诸往牒古史，皆相符合，遂
名之曰“孝芝。”芝一本，本细如线，径六七寸许，围可尺
八九寸许。凡十八茎，叶皆相连属回合。有如云者，有
如盖者，有如莲叶如意珊瑚者，有黄、紫、赤、白、青五色。
黄如金，紫如沈水香，赤如绛丹，白如脂玉，青如碧竹其质坚实，叩之琅琅有声，其文细巧，其形灵怪。其茎
叶天成，不可名状。平旦之香，艳晨之香，清“午之香平，
远晡之香轻淡夜之香泠然而幽。”在昔汉唐武宣、元
肃之闲，时有产芝者，然武、宣皆九茎，元仅二茎，肃仅
一茎三花，犹告庙作歌制诗，大赦天下，藏诸秘府。贞
观中亦产芝，有五茎，有十四茎。汉建初中亦有零陵
紫芝。太守沈酆奏献，帝嘉悦，赐钱衣，会公卿，布告天
下。然未有如今上之“大德”格天，至孝通神，如今一本
五色，十八茎叶之盛者也。按《说文》：“芝，神草也。”又曰：“芝
为瑞，服之神仙，故曰神草。”王充曰：“角生于土，土气和，
故芝草生。”《孝经援神契》曰：“王者德至于草木，则芝草
生。”《瑞命记》亦云：“王者仁慈则芝生。”盖是时上方览吕
子所进《孝经》，自圣躬经筵，青宫讲习，宗潢勋戚、文武
臣工学士武人有司，朔望各乡立塾，皆以《孝经》颁告
天下。而上又躬行大孝，忾焉为终身之慕，有布蔬时
思之感，有孝道不足之歉，有未报罔极之叹。至于天
地祖宗，不敢与并，尤千古所未闻者。昔者尧阶蓂产，
文境凤鸣，《春秋》作而麒麟出，《孝经》成而黄玉降，则今
上表章《孝经》，相符天人感应之理，焉可诬也。昔神农
氏论有云：“山川云雨，五行四时，阴阳，昼夜之积，以生
五色神芝，厥为圣王休祥。”呜呼，帝先告之矣。